b'\n_START_ARTICLE_\nMonica Bellucci\n_START_SECTION_\nBiografija\n_START_PARAGRAPH_\nMonika Belu\xc4\x8di yra vienintelis Brunellos Briganti ir Pasquale Bellucci vaikas. Ji augo San D\xc5\xbeiustine, v\xc4\x97liau \xc4\xafstojo \xc4\xaf Perud\xc5\xbeos universitet\xc4\x85, kur studijavo teis\xc4\x99.\n_START_SECTION_\nModelio karjera\n_START_PARAGRAPH_\nDar vaikyst\xc4\x97je ji pozuodavo vietiniam fotografui \xc4\xafvairioms reklamin\xc4\x97ms nuotraukoms, o studij\xc5\xb3 metais modelio darbas tapo l\xc4\x97\xc5\xa1\xc5\xb3 susimok\xc4\x97ti u\xc5\xbe moksl\xc4\x85 \xc5\xa1altiniu._NEWLINE_1988 metais Monika persik\xc4\x97l\xc4\x97 \xc4\xaf mados sostin\xc4\x99 Milan\xc4\x85, kur pasira\xc5\xa1\xc4\x97 sutart\xc4\xaf su modeli\xc5\xb3 agent\xc5\xabra \xe2\x80\x9eElite\xe2\x80\x9c. Jau po met\xc5\xb3 ji tapo \xc5\xbeinoma manekene Pary\xc5\xbeiuje ir Niujorke, o jos nuotraukos buvo spausdinamos \xc4\xafvairiuose \xc5\xbeurnaluose._NEWLINE_Per savo karjer\xc4\x85 ji dirbo su tokiomis modeli\xc5\xb3 agent\xc5\xabromis kaip \xe2\x80\x9eElite\xe2\x80\x9c ir \xe2\x80\x9eStorm Model Management\xe2\x80\x9c._NEWLINE_2006\xe2\x80\x932010 metais Monika Belu\xc4\x8di buvo kompanijos \xe2\x80\x9eDior\xe2\x80\x9c reklaminis veidas, o nuo 2012\xc2\xa0\xe2\x80\x93 \xe2\x80\x9eDolce & Gabbana\xe2\x80\x9c._NEWLINE_Yra laikoma Italijos sekso simboliu.\n_START_SECTION_\nAktor\xc4\x97s karjera\n_START_PARAGRAPH_\n1989 metais Monika prad\xc4\x97jo lankyti vaidybos pamokas, susi\xc5\xbeav\xc4\x97jusi tokiomis aktor\xc4\x97mis kaip Sofija Loren ir Klaudija Kardinale._NEWLINE_Pirmieji vaidmenys buvo epizodiniai ital\xc5\xb3 kuriamuose filmuose, ta\xc4\x8diau jau 1992 metais ji debiutavo garsaus JAV re\xc5\xbeisieriaus Frensio Fordo Kopolos siaubo filme Bremo Stokerio \xe2\x80\x9eDrakula\xe2\x80\x9c, kuriame atliko nedidel\xc4\xaf vampyro Drakulos \xc5\xbemonos vaidmen\xc4\xaf._NEWLINE_1996 metais Belu\xc4\x8di buvo nominuota Cezario apdovanojimui kaip geriausia antrojo plano aktor\xc4\x97 u\xc5\xbe darb\xc4\x85 filme \xe2\x80\x9eApartamentai\xe2\x80\x9c, ta\xc4\x8diau i\xc5\xa1gars\xc4\x97ti jai pad\xc4\x97jo 2000 met\xc5\xb3 drama \xe2\x80\x9eMalena\xe2\x80\x9c apie moters i\xc5\xa1likimo siek\xc4\xaf Antrojo pasaulinio karo metais Sicilijoje._NEWLINE_V\xc4\x97liau sek\xc4\x99 filmai \xe2\x80\x9eVilko brolija\xe2\x80\x9c (2002), \xe2\x80\x9eNesugr\xc4\x85\xc5\xbeinamas laikas\xe2\x80\x9c (2002) pad\xc4\x97jo jai \xc4\xafsitvirtinti ne tik Europos, bet ir JAV kino industrijoje, kur Belu\xc4\x8di vaidino tokiuose populiariuose filmuose kaip \xe2\x80\x9eMatrica: Perkrauta\xe2\x80\x9c, \xe2\x80\x9eMatrica: Revoliucijos\xe2\x80\x9c, \xe2\x80\x9eKristaus kan\xc4\x8dia\xe2\x80\x9c ir daugelis kit\xc5\xb3._NEWLINE_Jos bals\xc4\x85 galima gird\xc4\x97ti 2005 met\xc5\xb3 animaciniame filme \xe2\x80\x9eRobotai\xe2\x80\x9c bei video \xc5\xbeaidime \xe2\x80\x9ePrince of Persia: Warrior Within\xe2\x80\x9c._NEWLINE_Belu\xc4\x8di tur\xc4\x97jo vaidinti Min\xc4\x85 Harker 2003 met\xc5\xb3 juostoje \xe2\x80\x9eEkstraordinari\xc5\xb3 d\xc5\xbeentelmen\xc5\xb3 lyga\xe2\x80\x9c, ta\xc4\x8diau nesutar\xc4\x97 d\xc4\x97l s\xc4\x85lyg\xc5\xb3 ir vaidmuo atiteko Petai Wilson. _NEWLINE_2006 ji buvo Kan\xc5\xb3 film\xc5\xb3 festivalio \xc5\xbeiuri nare, o jos va\xc5\xa1kin\xc4\x97 statula yra Grevino muziejuje.\n_START_SECTION_\nAsmeninis gyvenimas\n_START_PARAGRAPH_\n1990\xe2\x80\x931994 metais buvo i\xc5\xa1tek\xc4\x97jusi u\xc5\xbe mados fotografo Claudio Carlos Basso._NEWLINE_Nuo 1999 met\xc5\xb3 yra i\xc5\xa1tek\xc4\x97jusi u\xc5\xbe pranc\xc5\xabz\xc5\xb3 aktoriaus Vincent Cassel, turi 2 dukteris: Deva (2004) ir L\xc3\xa9onie (2010)._NEWLINE_Kad i\xc5\xa1vengt\xc5\xb3 rutinos, su vyru da\xc5\xbeniausiai gyvena atskirai: ji Romoje, o jis\xc2\xa0\xe2\x80\x93 Pary\xc5\xbeiuje._NEWLINE_2013 m. rugpj\xc5\xab\xc4\x8dio pabaigoje pora paskelb\xc4\x97 apie skyrybas.'